Germaniya Usmonov singlisining “Dilbar” yaxtasini musodara qildi

Gamburg hukumati rossiyalik oligarx Alisher Usmonovning singlisi Gulbahor Ismoilovaning Evropa Ittifoqi sanktsiyalari ostida qolgan “Dilbar” yaxtasini musodara qildi. Bu haqda “Bloomberg” xabar berdi.
Germaniya Federal jinoyat politsiyasi boshqarmasi “Dilbar” yaxtasining egasi Gulbahor Ismoilova ekanini aniqlagan. Dastlab yaxta Alisher Usmonovga tegishli bo'lgan.
“Shu sababli hashamatli ‘Dilbar’ yaxtasi sanktsiyalar qonuniga bo'ysunadi va Gamburgda qonuniy ravishda musodara qilinishi mumkin”, deyiladi xabarda.
Ta'kidlanishicha, 156 metrli kema rasman dunyodagi sig'imi eng katta yaxta deb tan olingan. Uning tonnaji 15 917 tonnani, ichki binolarning umumiy maydoni esa 3800 kvadrat metrni tashkil etadi. Yaxtani 1875 yilda Bremenda asos solingan Germaniyaning “Lürssen” kemasozlik kompaniyasi qurgan bo'lib, kompaniya mazkur yaxta bir vaqtning o'zida 40 nafargacha odamni sig'dira olishini aytgan.
Avvalroq Frantsiya hukumati Alisher Usmonovga aloqador 2 ta vertolyotni hibsga olgandi. Shuningdek, Usmonovning sanktsiya ostidagi samolyoti EIdan Toshkentga uchgani aniqlangan.